ธนชาตขาย2กองทุนลงทุนช่วงสั้น
บลจ.ธนชาต ส่ง 2 กองทุนตราสารหนี้ลงทุนสั้น 3-6 เดือน ไม่เสียโอกาสดอกเบี้ยขาขึ้น จ่าย 3.15-3.36 ต่อปี
5 ก.ค. 2554

บลจ.ธนชาต ส่ง 2 กองทุนตราสารหนี้ลงทุนสั้น 3-6 เดือน ไม่เสียโอกาสดอกเบี้ยขาขึ้น จ่าย 3.15-3.36 ต่อปี
นายสุรธีร์ กิตติวรวงศ์  ผู้ช่วยกรรมการผู้จัดการ บริษัทหลักทรัพย์จัดการกองทุน ธนชาต กล่าวว่า  แนวโน้มดอกเบี้ยขาขึ้นบริษัทจึงแนะนำให้นักลงทุนลงทุนในตราสารหนี้ระยะสั้น เพื่อไม่ให้เสียโอกาสที่จะได้รับผลตอบแทนสูงขึ้นในช่วงดอกเบี้ยขาขึ้นและปัจจุบันอัตราดอกเบี้ยที่แท้จริงยังติดลบอยู่จากอัตราเงินเฟ้อที่ยังคงปรับตัวสูงอย่างต่อเนื่องตามการเจริญเติบโตทางเศรษฐกิจ  ราคาน้ำมันและสินค้าอุปโภคบริโภคที่เพิ่มขึ้น  
บลจ.ธนชาตจึงเสนอขายกองทุนเปิดตราสารหนี้ในประเทศ 2 กองทุน  เสนอขายจนถึงวันที่ 11 ก.ค.นี้ เพื่อเป็นทางเลือกให้นักลงทุน ได้แก่ กองทุนเปิดธนชาตตราสารหนี้ 17 (TFIX17) อายุประมาณ 3 เดือน ขนาด 2,000 ล้านบาท  ผลตอบแทนประมาณ 2.90% ต่อปี  ลงทุนในตราสารหนี้ระยะสั้นภาคเอกชนและหรือธนาคารในประเทศประมาณ 70%  พันธบัตรภาครัฐ 30%  ผลตอบแทนหลังหักค่าใช้จ่ายกองทุนอยู่ที่ประมาณ 3.15% ต่อปี 
กองทุนเปิดธนชาตตราสารหนี้ 18 (TFIX18) อายุโครงการประมาณ 6 เดือน ขนาด 2,000 ล้านบาท  ผลตอบแทนประมาณ 3.20% ต่อปี  ลงทุนในตราสารหนี้ระยะสั้นภาคเอกชนและหรือธนาคารในประเทศ 70%  ลงทุนในพันธบัตรภาครัฐ 30%  ผลตอบแทนหลังหักค่าใช้จ่ายกองทุนอยู่ที่ประมาณ 3.36% ต่อปี